Α.Ε. Μεσολογγίου

Η **Αθλητική Ένωση Μεσολογγίου** είναι ελληνικό ποδοσφαιρικό σωματείο το οποίο εδρεύει στο Μεσολόγγι. Ιδρύθηκε το 1931 και έμβλημά της αποτελεί το κανόνι της Ντάπιας του Φραγκλίνου των τειχών του φρουρίου του Μεσολογγίου. Επίσημα χρώματα της αποτελούν το μπλε και το λευκό. Αγωνίζεται στο Δημοτικό Στάδιο Μεσολογγίου το οποίο έχει χωρητικότητα 2.800 θέσεων. 

Έχει αρκετές συμμετοχές στα πρωταθλήματα της Β΄ Εθνικής Κατηγορίας και της Γ΄ Εθνικής Κατηγορίας. Την περίοδο 1994–1995 αγωνιζόταν στα επαγγελματικά πρωταθλήματα με την επωνυμία «**[[Ποδοσφαιρική Ανώνυμη Εταιρεία]] Αθλητική Ένωση Μεσολογγίου**» και με τον διακριτικό τίτλο «**[[Ποδοσφαιρική Ανώνυμη Εταιρεία|Π.Α.Ε.]] Α.Ε. Μεσολογγίου**». Από την αγωνιστική περίοδο 2024–2025 αγωνίζεται στο πρωτάθλημα της Α΄ Κατηγορίας Ε.Π.Σ. Αιτωλοακαρνανίας. 

## Ιστορία
### Ίδρυση
Η ανάγκη για μια δυνατή ομάδα στο Μεσολόγγι οδήγησε μετά από συναντήσεις παραγόντων και με την παραίνεση του τότε Νομάρχη Αιτωλοακαρνανίας στην δημιουργία της Αθλητικής Ένωσης Μεσολογγίου. Η Α.Ε. Μεσολογγίου ιδρύθηκε στις 18 Μαρτίου του 1931, έπειτα από συνένωση τοπικών ομάδων. Οι παίχτες προέρχονταν κυρίως από τον Παναιτωλικό Μεσολογγίου και τον Ολυμπιακό, αλλά υπάρχουν αναφορές και σε άλλες μικρότερες ομάδες που συμμετείχαν στην συνένωση όπως Νίκη, Κεραυνός, Αστέρας, Δάφνη, Ατρόμητος κλπ.

### Τα πρώτα χρόνια και η διάλυση
Η Α.Ε. Μεσολογγίου καταφέρνει γρήγορα να γίνει μια δυνατή ομάδα στην Αιτωλοακαρνανία καταφέρνοντας κάποιες νίκες απέναντι σε άλλα σωματεία της περιοχής. Παράλληλα συμμετέχει στην ΕΠΣ Πατρών. Σημαντικοί παίχτες της εποχής είναι οι Ντρες (τ.), Φάκκας, Γιαννόπουλος, Λιναρδάτος, Κατσαΐτης, Ζαβιτσανάκης, Μακεδονόπουλος, Γαλάνης, Βαλσαμάκης, Σταυρόπουλος, Πετρολέκκας, Βορίλας, Λαμπίρης κλπ. Αρχηγός της Ένωσης και πρώτος της σκόρερ σε αυτό το διάστημα ήταν ο Παναγιώτης Σταυρόπουλος, μετέπειτα βουλευτής της ΕΡΕ. Το πρώτο διοικητικό συμβούλιο αποτελούνταν από τους κ.κ. Καλούλη, Κατάσο, Μωρέ, Παπουτσόπουλο, Καντζούρο κλπ. Από το 1936 η ΑΕΜ αδρανοποιείται και διαλύεται εξαιτίας της υποβάθμισης του ποδοσφαίρου στην επαρχία και την ίδρυση της ΕΟΝ από την δικτατορία του Μεταξά.

### Επανίδρυση
Το 1946 ιδρύονται δυο νέα σωματεία, η Νίκη και ο Εθνικός. Τα δυο σωματεία χαρακτηρίζονται από τις πολιτικές τους διαφορές. Τον Δεκέμβριο του ίδιου έτους τα δυο σωματεία έπαιξαν δυο φιλικά και νικήτρια αναδείχθηκε η Νίκη. Λίγες μέρες μετά οι διοικήσεις και οι παίχτες των δυο ομάδων δημιούργησαν ξανά την ΑΕ Μεσολογγίου αφήνοντας στην άκρη τις πολιτικές τους διαφορές. Την διοίκηση αναλαμβάνουν οι Κατάσος, Λυκούδης, Παπαθεοδώρου, Κυριλής, Σατραζέμης, Γαλανόπουλος, Φάκκας, Ράπεσης κλπ. Το 1947 φέρνουν για προπονητή τον παλιό άσσο του Ηρακλή Δημήτρη Κόλλια. Αυτός δημιουργεί μια ομάδα που εντυπωσιάζει και αποτελείται από τους Θεοφιλάτο, Συνοδινό, Νεζερίτη, Κατσαντώνη, αδελφούς Ρήγα και αδελφοί Λιβιεράτου, Χασιώτη, Ραυτόπουλο, Παπαναστασίου, Καρυοφύλλη, Καπνίση, Καραβία, Αποστολόπουλο κλπ.

### Η δεκαετία του 1950
Την δεκαετία του 1950 η ΑΕΜ συμμετέχει στα πρωταθλήματα της ΕΠΣ Πατρών. Κύριοι αντίπαλοι είναι πρώτα ο Παναιτωλικός και μετά ο Παναιγιάλειος. Στον πάγκο της ΑΕΜ βρίσκεται ο αγρινιώτης πρώην προπονητής του Παναιτωλικού Χρήστος Παπαιωάννου. Το 1955 κατακτά το πρωτάθλημα Β' κατηγορίας της ΕΠΣ Πατρών. Πετυχαίνει κάποιες νίκες εναντίον του Παναιτωλικού αλλά και του Παναιγιάλειου. Έδωσε κάποια σημαντικά φιλικά με ομάδες όπως ο Πανιώνιος, ο Απόλλωνας, ΑΕΚ, Εθνική Ενόπλων. Το 1957 κατάφερε να κερδίσει την ΑΕΚ σε φιλικό. Σημαντικοί παίχτες της εποχής είναι οι Σοκόλας, Κομματάς, Σταθέλος, Λεωνάκης, Μαργέτης, Γκούβας, Μονοκρούσος, Αντωνάτος, Κόμης, Σακαελλαρίου, Σκαρλάτος, Μαμαλούγκας, Σοροντήλας, Φαράντος κλπ. Οι Κομματάς, Σοκόλας, Λεωνάκης και Γκούβας συμμετείχαν στην ισχυρή μικτή ΕΠΣ Πατρών ενώ ο τελευταίος πήρε μεταγραφή στην ΑΕΚ, φτάνοντας μέχρι την Εθνική Ελλάδος.

### Η δεκαετία του 1960
Στις αρχές τις δεκαετίας εξαιτίας οικονομικών προβλημάτων η ΑΕΜ οπισθοχωρεί. Από το 1963 με μια νέα φουρνιά παιχτών όπως οι Μαντζουράτος, Πουλής, Γκόρπας, Γεωργιάδης, Λάϊος, Μουζόπουλος, Καββάγιας, Βουλιμιώτης Λ., Τζίλιος Μοσχόπουλος κλπ η ΑΕΜ δυναμώνει και από το 1965 έχει βλέψεις για άνοδο στην Β΄ Εθνική. Τον Απρίλιο του 1965 η ΑΕΜ θα δώσει τον πρώτο διεθνή φιλικό αγώνα στην ιστορία της εναντίον της αυστριακής SK VÖEST Linz. Το 1966 θα φτάσει κοντά στον τίτλο του πρωταθλητή περιφέρειας της ΕΠΣ Πατρών αλλά έχασε στο μπαράζ της Πάτρας από τον Αστέρα Αμαλιάδας. Την περίοδο 1966–67 συμμετέχει στην Γ΄ Εθνική. Παρά την καλή πορεία στον όμιλο της, 4η θέση,επιστρέφει στα τοπικά αφού η κατηγορία καταργήθηκε. Σημαντικοί παίχτες της εποχής είναι οι Κατσάμπαλος, Καλομαμάς Χ., Τζίλιος, Αντωνάτος, Μουζόπουλος, Γκόρπας, Αμούργης Σ., Πασσιόπουλος Αγγ., Πασσιόπουλος Ι., Γαλανός, Καββάγιας, Δενδρινός Μ., Βουλιμιώτης Λ., Μαντζουράτος, Πουλής κλπ. Την περίοδο 1967–68 διεκδίκησε το πρωτάθλημα της ΕΠΣ Πατρών αλλά τερμάτισε πίσω από τον πρωταθλητή Α.Π.Σ. Πάτραι.

Με την δημιουργία της ΕΠΣ Αιτωλοακαρνανίας, συμμετέχει στα πρωταθλήματα της και βγαίνει πρωταθλήτρια. Το 1970 κατακτά το πρωτάθλημα μόνο με νίκες.

### Η δεκαετία του 1970
Η ΑΕΜ κατακτά κάθε χρόνο το πρωτάθλημα μέχρι το 1974 εκτός αυτό του 1973. Συμμετέχει στα μπαράζ για την άνοδο στην Β΄ Εθνική χωρίς όμως να καταφέρει να κερδίσει την άνοδο. Σημαντικοί παίχτες της εποχής είναι οι Ζήκος, Στεργίου, Κουνέλης, Παπαγεωργίου, Μοσχόπουλος, Δενδρινός Σ., Τζίλιος, Γεωργιάδης, Γιαννόπουλος, Γκόρπας, Τσολίγκας, Ψαρράκος, Παγούρας, Βουλιμιώτης Λ., Πασσιόπουλος Αγγ., Πουλής, Αμούργης, Μαντζουράτος, Πατσάς κλπ. Από το 1972 αρχίζει μια πτώση. Παίχτες αποχωρούν και το ρόστερ αποδυναμώνεται. Χάνονται τα πρωταθλήματα την διετία 1974–1976. Την περίοδο 1976–77 αφού κατάφερε να κατακτήσει το τοπικό πρωτάθλημα συμμετείχε στο ειδικό ερασιτεχνικό πρωτάθλημα για την άνοδο στην Β΄ Εθνική. Είναι η πρώτη φορά που κατάφερε να ανέβει στην Β΄ Εθνική. Οι παίχτες που κατάφεραν να κερδίσουν την άνοδο είναι οι Πασσιόπουλος Αγγ., Ζήκος, Καραμανόπουλος, Τριανταφύλλου, Γαλανός, Ζαπαντιώτης, Βούρβαχης, Μπάθας, Σταμουλακάτος, Πιτσέρης, Τζίλιος, Μανιάτης, Κάκκος, Καραθανασόπουλος, Δενδρινός Σ., Σκύρλας, Γουλής κλπ.
Πρόεδρος της ομάδας ήταν ο Απόστολος Μπακοδήμος.

Την περίοδο 1977–78 αγωνίστηκε στην Β΄ Εθνική. Με πρόεδρο τον Γιάννη Νατσικώστα και με ενίσχυση στο ρόστερ με τους Δενδρινό Μ., Καββάγια, Μπαλντούμα, Χαϊδάκη, Ψεύτη, Τσακμακίδη, Αλπέντζο, Πασσά κλπ. προσπάθησε να παραμείνει στην κατηγορία αλλά υποβιβάστηκε αμέσως με 24 βαθμούς στην 18η θέση. Έπαιξε μάλιστα εκείνη την περίοδο με μεγάλες ομάδες όπως Ατρόμητο, Καλλιθέα, Φωστήρα, Προοδευτική, Ιωνικό, Εθνικό Αστέρα, Παναιτωλικό. Με τον υποβιβασμό αρχίζει μια μακρά διάρκεια συμμετοχής στο εθνικό ερασιτεχνικό πρωτάθλημα.

### Η δεκαετία του 1980
Ακολουθεί μία πενταετία (1978–1982) κατά την οποία η Ένωση αγωνίζεται στο πρωτάθλημα της Γ΄ Εθνικής (ως Εθνική Ερασιτεχνική κατηγορία) όπου έχει δυνατή ομάδα και προσπαθεί να επανέλθει στην Β΄ Εθνική. Από τη περίοδο 1982–83 αγωνίζεται στη νεοσύστατη Δ΄ Εθνική που είχε ονομαστεί τότε Εθνική Ερασιτεχνική. Παίχτες που έκαναν την διαφορά είναι ο Χρήστος Κατσίφας που πήρε μεταγραφή στον ΠΑΣ Γιάννινα, ο Ανδρέας Τσακμακίδης που πήρε μεταγραφή στον Ολυμπιακό και έπαιξε στην Εθνική Ελπίδων, ο Χρήστος Ψεύτης που πήγε και αυτός στον Ολυμπιακό και ο Αλέκος Σταμουλακάτος που πέρασε για λίγο από την ΑΕΚ. Άλλοι σημαντικοί παίχτες είναι οι Μαρκέτος, Μπαλντούμας, Γκούβελος, Μανιάτης, Παναγιωτόπουλος, Σκάνδαλος, Μαργέλης, Λιακκάκης Κ., Μωρίκης, Αχτύπης, Κουτρούλης, Καλτσούλας, Ξηρός Κ., Χαϊδάκης, Τριανταφύλλου, Πασσάς κλπ. Τις περιόδους 1983–84 και 1986–87 υποβιβάστηκε στο τοπικό αλλά επανήλθε άμεσα κατακτώντας το πρωτάθλημα. Την περίοδο 1987–88 θα κερδίσει την άνοδο αήττητη με πρωταγωνιστές τους Καπώνη, Κότσαλο, Μεταξούλη, Κάκκο Π., Μωρίκη, Ζαρκάδα, Βακράκκο, Κακογιάννη, Μάνθο Απ., Μάνθο Λ., Χαϊδάκη, Αχτύπη κλπ. Παίχτης προπονητής ο Αποστόλης Μπαλντούμας. Την περίοδο 1988–89 αναλαμβάνει την διοίκηση ο Νίκος Καρανίκας. Φέρνει για προπονητή τον Γιάννη Κυράστα. Με μεταγραφές από τον νομό, Ασημάκης, Ξανθόπουλος, Γαλής, Δανιήλ, Ντρέλιας, αλλά και από την Αθήνα, Ανδρονίκου, Χριστόπουλος, Ταράσης, Δοντάς με τους δυο τελευταίους να είναι διεθνείς, η ομάδα πρωταγωνιστεί και κερδίζει την άνοδο στην Γ΄ Εθνική, πίσω από τον Παναιτωλικό, τον οποίο κέρδισε στο Μεσολόγγι με 4-1. Η ΑΕΜ για τα επόμενα χρόνια συμμετέχει στην Γ΄ Εθνική.

### Η δεκαετία του 1990
Στην τριετία της Γ΄ Εθνικής πέρασαν γνωστά ονόματα από την ΑΕΜ όπως οι Δοντάς, Ιωακειμίδης, Ταράσης, Τσούξτος, Τσάντζος, Σουβλέρης, Αριτζής. Επίσης κάποιοι νεότεροι όπως οι Μαχαίρας, Κερασιώτης, Ζαβογιάννης, Πατρώνης, Ζέρβας, Μακρής, Διδασκάλου, Καπετανάκης και κάποιοι ντόπιοι όπως οι Καλύβας και Ντρέλιας. Ο τελευταίος πήρε μεταγραφή για τον Εθνικό. Ένας ακόμα παίχτης που ξεχώρισε ήταν ο Στάθης Τσάντζος. Την ίδια εποχή για το Κύπελλο Ελλάδος αντιμετωπίζει σπουδαίες ομάδες όπως ΑΕΚ, ΠΑΟΚ και Ηρακλή. Το 1991-92 με νέο πρόεδρο τον Κώστα Αντωνίου στην ΑΕΜ ήρθαν παίχτες όπως οι Κερανούδης, Νταλακούρας, Παπαχρήστος, Ζαρκαβέλης, Ψεύτης, Σιούνας, Ασπρογέρακας, Πετούσης, Ζήκος, Ζευγίτης, Λαγούδης, Κόκκοτος κλπ. Η ΑΕΜ θα υποβιβαστεί. Στον προτελευταίο αγώνα,με την Καλλιθέα, στο γήπεδο του Αιτωλικού, ο αγώνας δεν θα γίνει γιατί η Καλλιθέα δεν έβγαινε στο γήπεδο για τον φόβο των επεισοδίων. Ο αγώνας έγινε στο γήπεδο του Άργους και η ήττα θα βυθίσει την ΑΕΜ. Με τον υποβιβασμό στην Δ΄ Εθνική αναλαμβάνει πρόεδρος ο Χρήστος Πέτρου. Την περίοδο 1993–94 έρχεται παίχτης-προπονητής ο Νόνι Λίμα. Η ΑΕΜ επιστρέφει στην Γ΄ Εθνική. Παίχτες της περιόδου είναι οι Ζαβογιάννης, Μουχάνης, Στασινόπουλος, Κούσης, Ζευγίτης, Πετούσης, Καλογερόπουλος, Χυτήρογλου, Λάϊος, Ζαρκαβέλης, Νικολαΐδης, Ζαπαντιώτης, Γκρέκας κλπ. Την περίοδο 1994–95 η ΑΕΜ υποβιβάζεται ξανά στην Δ΄ Εθνική. Αυτό που θα μείνει είναι μια νίκη επί του ΟΦΗ για το Κύπελλο Ελλάδος. Προπονητής ήταν ο σέρβος Γκρίμποτιτς και στο ρόστερ υπήρχαν οι Γκάϊτς, Φράγκος, Μπιτσικώκος, Μπακογιάννης, Τσιρογιάννης, Ηλιάδης, Τσελεμπής, Μαρίνος, Χατζηγεωργίου, Βουκελάτος, Κοντοβάς, Ταράσης Γ. κλπ. Τα δυο επόμενα χρόνια η ΑΕΜ θα βρεθεί στην Δ΄ Εθνική. Τα διοικητικά και οικονομικά προβλήματα την δεύτερη χρονιά θα οδηγήσουν στον υποβιβασμό στα τοπικά.

### Η δεκαετία του 2000
Την περίοδο 2000–01 η ΑΕΜ με πρόεδρο τον Γιάννη Οικονόμου και προπονητή τον Ανδρέα Μαργέλη θα καταφέρει να ανέβει ξανά στην Δ΄ Εθνική. Στο ρόστερ συμμετείχαν οι Πασάς, Πασπαλιάρης Γ., Παπαδούλης, Χαμοσφακίδης, Δανιήλ, Παπουτσόπουλος, Χαντζής, Μπακογιάννης, Ρουσογιάννης, Καπάτος, Καλαβρουζιώτης, Πασπαλιάρης Δ., Ζέλιος, Ζέρβας Ν., Κυριακόπουλος, Μόγιας, Σταθής, Τσιμόπουλος, Καρτσακλής κλπ. Τα επόμενα 7 χρόνια η ΑΕΜ αγωνίστηκε στην Δ΄ Εθνική. Τα 3 πρώτα χρόνια πρόεδρος ήταν ο Γιώργος Πρεμέτης ενώ την επόμενη τριετία ο Γιώργος Σαρτζής. Με περιορισμένες οικονομικές δυνατότητες η ΑΕΜ δεν καταφέρνει κάτι σπουδαίο. Μονάχα την περίοδο 2006–07 τερμάτισε 2η πίσω από τον ΠΑΣ Πρέβεζα. Την περίοδο 2007–08 υπάρχει διοίκηση ανάγκης και πολλά προβλήματα που οδηγούν στον υποβιβασμό. Σημαντικοί παίχτες αυτών των χρόνων είναι οι Ζέρβας Ν., Κυριακόπουλος, Πασπαλιάρης Γ., Πασπαλιάρης Δ., Χρήστου, Γαβρίνας, Τσάμης, Σαγανάς, Δενδρινός Π., Πέκεζ, Αποστολόπουλος, Βαλτογιάννης, Μπαλαούρας, Σαμαράς, Παπαθανασίου κλπ. Την περίοδο 2008–09 με νέο πρόεδρο τον Γιώργο Παγούρα και προπονητή τον Γιώργο Ζήκο η ΑΕΜ βγήκε πρωταθλήτρια και ανέβηκε στην Δ΄ Εθνική, όπου αγωνίστηκε τα επόμενα χρόνια. Το 2009 η ΑΕΜ ενώθηκε με την ομάδα Γ.Ο. Μεσολογγίου. Μάλιστα ο πρώην πρόεδρος της ΑΕΜ, Διονύσης Βισβίκης προέρχεται από το διοικητικό συμβούλιο του ΓΟΜ.

### Η δεκαετία του 2010
Στην Δ΄ Εθνική η ΑΕΜ πρωταγωνιστεί. Την περίοδο 2012–13 στέφθηκε πρωταθλήτρια και ανέβηκε ξανά στην Γ΄ Εθνική. Πρόεδρος της ομάδας ο Διονύσης Βισβίκης και προπονητής ο πρώην ποδοσφαιριστής Χρήστος Βασιλείου και τον υπηρεσιακό στη συνέχεια Σαρρή. Την περίοδο 2013–14 η ΑΕΜ αγωνίστηκε στην Γ΄ Εθνική όπου πληρώνοντας το κακό μέσο της σεζόν υποβιβάστηκε τερματίζοντας 10η με 39 βαθμούς δυο κάτω από τη βάση. Επίσης αγωνίστηκε στο Κύπελλο Γ΄ Εθνικής όπου αποκλείστηκε στον 2ο γύρο από την ομάδα της Καλαμάτας 1-2. Στον πρώτο γύρο αγωνίστηκε στην Κάτω Αχαγιά νικώντας την Αχαική στα πέναλτι με 5-3 (0-0 στην κανονική περίοδο και στην παράταση. Προπονητές ήταν κατά σειρά Βασίλης Ξανθόπουλος, Σκούνας και οι υπηρεσιακοί Πετσίνης - Χρήστου. Την ομάδα αποτελούσαν οι Δουλιώτης, Ζέρβας, Δενδρινός (C), Μπαλαούρας, Αρώνης, Θεοδωρίδης, Ανυφαντής, Διαμαντόπουλος, Τζιμάνης, Νούλας Β., Ζαχαράκης, Μάλι, Πασπαλιάρης, Νάκος, Νούλας Σ., Μπούρος, Γούλας, Ζέρβας, Καντάνης, Μιχαλόπουλος, Καβαλάρης, Σαραντόπουλος, Αποστολόπουλος, Ξευγένης, Τσιούνης. Την περίοδο 2014–15 κατέκτησε το πρωτάθλημα αλλά δεν κατάφερε να ανέβει μέσα από το Ειδικό ερασιτεχνικό πρωτάθλημα. Από την επόμενη περίοδο όμως, η ομάδα θα αντιμετωπίσει φοβερά οικονομικά και διοικητικά προβλήματα, με το ενδεχόμενο της μη καθόδου στο πρωτάθλημα να είναι υπαρκτό. Την περίοδο 2016–17, ανέλαβε τις τύχες της ομάδος νέα διοίκηση και ξεκίνησε μία νέα προσπάθεια για ένα καλύτερο μέλλον του συλλόγου, με πρόεδρο από το 2017 τον Μιχάλη Μπιλάλη. Την περίοδο 2018–19 η Ένωση κατατάσσεται δεύτερη και συμμετέχει σε αγώνες μπαράζ ανόδου από τους οποίους βγαίνει πρωταθλήτρια και ανεβαίνει στην Γ΄ Εθνική μετά από 5 χρόνια απουσίας. Την περίοδο 2019–20 δημιουργείται η Φούτμπολ Λιγκ ως 3η κατηγορία του Ελληνικού Ποδοσφαίρου. Έτσι, η Γ΄ Εθνική κατηγορία έγινε η 4η κατηγορία στο ελληνικό ποδόσφαιρο. 

### Η δεκαετία του 2020
Την περίοδο 2019–20 το πρωτάθλημα της Γ' Εθνικής διακόπηκε οριστικά την 23η αγωνιστική λόγω την πανδημίας, τρεις αγωνιστικές πριν το φινάλε. Η ΑΕΜ τερμάτισε στην 7η θέση. Μετά από την διακοπή του πρωταθλήματος αποφασίστηκε να υποβιβαστούν μόνο οι ομάδες που είχαν υποβιβαστεί μαθηματικά, ενώ όλοι οι πρωταθλητές προβιβάζονται στην Φούτμπολ Λιγκ. Την περίοδο 2020–21 ήταν η δεύτερη και τελευταία χρονιά που αποτελούσε την 4η βαθμίδα του ελληνικού ποδοσφαίρου μετά την αναδιάρθρωση του 2019. Το πρωτάθλημα τέθηκε σε αναστολή, με απόφαση της ΕΠΟ, στις 3 Νοεμβρίου λόγω μέτρων περιορισμού της επέκτασης του κορονοϊού. Στις 7 Απριλίου αποφασίστηκε η συνέχιση του πρωταθλήματος με αλλαγές στον τρόπο διεξαγωγής του. Συγκεκριμένα, το πρωτάθλημα συνεχίζεται από το σημείο που διεκόπη με την διεξαγωγή μόνο ενός γύρου. Η ΑΕΜ τερμάτισε στην 12η θέση και υποβιβάστηκε. Μετά από δύο σεζόν στο τοπικό, το 2023 κατέκτησε το πρωτάθλημα ΕΠΣ Αιτωλοακαρνανίας και ανέβηκε στην Γ΄ Εθνική, μετά την 2η θέση στο ειδικό ερασιτεχνικό πρωτάθλημα. Στην Γ΄ Εθνική το 2023–24 έκανε μια απογοητευτική πορεία έχοντας καμία νίκη, 3 ισοπαλίες και 31 ήττες, επιστρέφοντας μοιραία στα τοπικά πρωταθλήματα.

## Τίτλοι και διακρίσεις
### Τίτλοι
* **2 [[Δ΄ Εθνική ποδοσφαίρου αντρών|Πρωταθλήματα Δ΄ Εθνικής Κατηγορίας]]:**
** 1993–94, 2012–13

* **14 [[Ένωση Ποδοσφαιρικών Σωματείων Αιτωλοακαρνανίας#Πρωτάθλημα|Πρωταθλήματα Ε.Π.Σ. Αιτωλοακαρνανίας]]:**
** 1968–69, 1969–70, 1970–71, 1971–72, 1973–74, 1976–77, 1984–85, 1987–88, 1999–00, 2000–01, 2008–09, 2014–15, 2018–19, 2022–23

* **8 [[Ένωση Ποδοσφαιρικών Σωματείων Αιτωλοακαρνανίας#Κύπελλο|Κύπελλα Ε.Π.Σ. Αιτωλοακαρνανίας]]:**
** 1971–72, 1978–79, 1987–88, 1996–97, 2007–08, 2011–12, 2016–17, 2019–20

* **2 [[Ένωση Ποδοσφαιρικών Σωματείων Αιτωλοακαρνανίας#Σούπερ Καπ|Σούπερ Καπ Ε.Π.Σ. Αιτωλοακαρνανίας]]:**
** 2012, 2018

### Διακρίσεις
* **Φιναλίστ [[Ένωση Ποδοσφαιρικών Σωματείων Αιτωλοακαρνανίας#Κύπελλο|Κυπέλλου Ε.Π.Σ. Αιτωλοακαρνανίας]] (12):**
** 1974–75, 1979–80, 1984–85, 1985–86, 1999–00, 2004–05, 2009–10, 2010–11, 2012–13, 2017–18, 2018–19, 2024–25

* **Φιναλίστ [[Ένωση Ποδοσφαιρικών Σωματείων Αιτωλοακαρνανίας#Σούπερ Καπ|Σούπερ Καπ Ε.Π.Σ. Αιτωλοακαρνανίας]] (2):**
** 2015, 2017

## Πορεία ανά έτος

#### Σύνολα συμμετοχών στα εθνικά πρωταθλήματα

## Κύπελλο Ελλάδας
Η Ένωση έχει αρκετές συμμετοχές κατά το παρελθόν στο Κύπελλο Ελλάδας, με περίφημες εμφανίσεις και κάποιες μεγάλες προκρίσεις. Μια μικρή συνοπτική αναδρομή, στους πιο σημαντικούς αγώνες της ΑΕΜ στον θεσμό.

**Οκτώβριος 1948: ΑΕ Μεσολογγίου - Απόλλων Πάτρας 0-1**

Η πρώτη συμμετοχή της ΑΕΜ στον θεσμό του Κυπέλλου Ελλάδος. Αντιμετωπίζει τον πρωταθλητή τότε της ΕΠΣ Πατρών, Απόλλωνα και ηττάται πολύ δύσκολα με 1-0.

**Νοέμβριος 1951: ΑΕ Μεσολογγίου - Παναιτωλικός 1-0**

Η πρώτη μεγάλη πρόκριση, με την Ένωση να επικρατεί με 1-0 του πολύ ισχυρού Παναιτωλικού και στην επόμενη φάση αποκλείεται στη Πάτρα από τον Αστέρα, 1-2 στη παράταση.

**Φεβρουάριος 1957: Παναιγιάλειος - ΑΕ Μεσολογγίου 0-0 (2-0 α.α.)**

Η μεγάλη ΑΕΜ του Γκούβα αντιμετωπίζει τον πανίσχυρο Παναιγιάλειο των ακριβοπληρωμένων λεγεωνάριων. Στέκεται περίφημα και διατηρεί το 0-0, όταν λίγα λεπτά πριν τη λήξη αναγκάζεται να αποχωρήσει λόγω της μεροληπτικής διαιτησίας.

**Περίοδος 1957–58: Ένα βήμα πριν τον τελικό**

Η Ένωση αποκλείει Απόλλωνα Πατρών, Αστέρα Αμαλιάδος και Αστέρα Πατρών και αποκλείεται στη συνέχεια πολύ δύσκολα στη Πάτρα από τον ισχυρό Ολυμπιακό (1-2), φθάνοντας ένα βήμα πριν τον τελικό της ΕΠΣ Πατρών.

**Αρχές 1965: ΑΕ Μεσολογγίου - Παναιτωλικός 2-1**

Νέα μεγάλη πρόκριση επί του Παναιτωλικού, και στη συνέχεια άδικος αποκλεισμός στη Πάτρα από την περίφημη Παναχαϊκή. Μετά από καταπληκτική εμφάνιση η ΑΕΜ θα προηγηθεί με 0-1, θα χάσει πέναλτι να κάνει το 0-2 και τελικά χάρη σε ανύπαρκτο πέναλτι που χάρισε ο διαιτητής στην Παναχαϊκή, η ομάδα των Πατρών θα ισοφαρίσει στα τελευταία λεπτά, με την ΑΕΜ να αποχωρεί από τον αγώνα διαμαρτυρόμενη.

**Αρχές 1971: ΑΕ Μεσολογγίου - Παναιγιάλειος 1-1 (3-2 π.) και μετά: ΑΕ Μεσολογγίου - Πανναυπλιακός 2-2 (2-4 π.)**

Δύο μεγάλοι αγώνες με ομάδες της τότε Β΄ Εθνικής.

**Δεκέμβριος 1977: ΑΕ Μεσολογγίου - ΑΟ Τρίκαλα 0-1**

Η ΑΕΜ συμμετέχει στον θεσμό αγωνιζόμενη στη Β΄ Εθνική.

**Η νίκη κόντρα στον μεγάλο ΟΦΗ**

Ακολουθούν 4 περίοδοι που η ομάδα αγωνίζεται στη Γ΄ Εθνική και συμμετέχει στο Κύπελλο Ελλάδος με το σύστημα των ομίλων, χωρίς να καταφέρει να προκριθεί κάποια φορά. Έχει όμως την ευκαιρία να αγωνιστεί για πρώτη φορά στην ιστορία της σε μεγάλα γήπεδα της χώρας με ομάδες της Α΄ Εθνικής, αλλά και να πετύχει μία ιστορική νίκη.

* Την περίοδο 1989–90 αντιμετώπισε τον Ηρακλή στο Καυτατζόγλειο (5-0), την Ε.Α. Ρεθυμνιακού**,** τον Αχιλλέα Φαρσάλων και την Αναγέννηση Κολινδρού. Τερμάτισε στην 3η θέση με 3 βαθμούς.
* Την περίοδο 1990–91 αντιμετώπισε την ΑΕΚ στη Νέα Φιλαδέλφεια (5-1), τον Παναρκαδικό και τον ΠΑΣ Πρέβεζα. Τερμάτισε στην 3η θέση με 2 βαθμούς.
* Την περίοδο 1991–92 τέθηκε αντιμέτωπη με τον ΠΑΟΚ στη Τούμπα (4-1), τον Ποσειδώνα Μηχανιώνας, τον Ολυμπιακό Βόλου και τον Ποσειδώνα Ηρακλείου. Τερμάτισε στην 3η θέση με 4 βαθμούς.
* Την περίοδο 1994–95 επικρατεί στο Μεσολόγγι με σκορ 1-0 του ΟΦΗ του Ευγένιου Γκέραρντ, αποτέλεσμα που έκανε μεγάλη αίσθηση. Στον όμιλο αντιμετώπισε επίσης τη Νάουσα και την Δόξα Βύρωνα. Τερμάτισε στη τελευταία θέση με 3 βαθμούς.

**Η επιστροφή**

Την περίοδο 2018–19 επέστρεψε στον θεσμό του Κυπέλλου Ελλάδος και αγωνίστηκε στη Λάρισα με τον Οικονόμο Τσαριτσάνης, όπου ηττήθηκε με 1-0, χάρη στην καθιέρωση από την ΕΠΟ του νέου συστήματος διεξαγωγής, που επιτρέπει στους περσινούς κυπελλούχους των τοπικών Ενώσεων της χώρας, να λαμβάνουν μέρος στον θεσμό.

**Περίοδος 2020–21**

Η επανεμφάνιση στο Κυπέλλου Ελλάδος τη χρονιά 2020–21 ξεκίνησε στις 28 Οκτωβρίου με αγώνα απέναντι στον Ατρόμητο Πατρών, του οποίου επιβλήθηκε με 2-0 στο Μεσολόγγι. Στη δεύτερη φάση της διοργάνωσης κληρώθηκε εκτός έδρας με τον Αχέρων Καναλακίου, ωστόσο υπήρξε διακοπή μετά την ολοκλήρωση της 1ης Φάσης λόγω αναστολής των διοργανώσεων των Ε.Π.Σ., της Γ΄ Εθνικής και της Φούτμπολ Λιγκ από τη Γ.Γ.Α. η οποία προήλθε από τους περιορισμούς για την αντιμετώπιση και τον περιορισμό διασποράς της πανδημίας του κορονοϊού.

## Έμβλημα - Χρώματα
Η Αθλητική Ένωση Μεσολογγίου αγωνίζονταν συνήθως με την ριγωτή μπλε - άσπρη φανέλα, χωρίς όμως να έχει κάποιο συγκεκριμένο έμβλημα αποτυπωμένο πάνω της. Πρώτο επίσημο έμβλημα της ήταν ο δισκοβόλος. Κάποιες φορές εμφανίζεται στις φανέλες ένα περίπου τριγωνικό ριγωτό σήμα με τα αρχικά της ομάδας χωρίς όμως αυτό να αποτελεί κάτι το ξεχωριστό ή να προσδιορίζει επακριβώς την ιστορικότητα και την μεγαλοσύνη της ΑΕΜ. Επί προεδρίας Γεωργίου Καρβέλη, την περίοδο 1979–80, και με μεσολάβηση του Γενικού Αρχηγού, Παναγιώτη Γιαννόπουλου και του Γενικού Γραμματέα, Διονυσίου Σακελλάρη, ανέλαβε την σχεδίαση του εμβλήματος της ΑΕΜ, ο σχεδιαστής και ζωγράφος, Σπύρος Φραγγιουδάκης. Αν και είχε προταθεί μεταξύ άλλων να αποτελέσει έμβλημα της ομάδας, η πύλη στο Ιερό Τείχος του Μεσολογγίου, τελικά αποφασίστηκε να σχεδιασθεί το κανόνι της ντάπιας του Φραγκλίνου, το οποίο από τότε αποτελεί το υπερήφανο σήμα της Αθλητικής Ένωσης Μεσολογγίου.

## Στάδιο
Το Δημοτικό Στάδιο Μεσολογγίου ιδρύθηκε το έτος 1952 στο γήπεδο που σχηματίστηκε από τα βαθυκορρήματα που βγάλανε όταν έσκαβαν τη λεκάνη και το δίαυλο του λιμανιού. Οι κερκίδες του είναι χωρητικότητος 2.800 θεατών. Όπισθεν του κατασκευάστηκε το 1973 και δεύτερο βοηθητικό στάδιο της ίδιας εκτάσεως με το πρώτο. 

Η Α.Ε. Μεσολογγίου χρησιμοποιεί συχνά τα τελευταία χρόνια και το Ενωσιακό Γήπεδο "Θ. Πασσιόπουλος".

## Υποστηρικτές
Η ιστορία των οργανωμένων οπαδών της ΑΕΜ ξεκινάει κάπου στα τέλη του '70. Συγκεκριμένα μια ομάδα νεαρών φίλων της ομάδας, ξεκίνησε να οργανώνει τη κερκίδα. Σημαίες και πανό άρχισαν και έκαναν πιο έντονη την παρουσία τους από παιχνίδι σε παιχνίδι. Οι φωνές, τα συνθήματα και το πάθος των ένθερμων οπαδών, έκαναν το Μεσολόγγι μία από τις πιο καυτές έδρες της χώρας. Η καλή οργάνωση της κερκίδας έκανε όλη τη νεολαία της πόλης κάθε Κυριακή να αναζητά μία θέση μέσα στη ΘΥΡΑ 2. Όμως δεν έμεινε μόνο στα εντός έδρας, έδωσε και δυναμικό παρόν στα εκτός. Εκδρομές που έχουν μείνει χαραγμένες στη μνήμη κάθε φίλου του συλλόγου, παρουσία του κόσμου που άφηνε άφωνους τους πάντες στο πέρασμα του. Αποκορύφωμα η σούπερ εκδρομή-εκστρατεία στη Καλαμάτα με 19 λεωφορεία και εκατοντάδες αυτοκίνητα (2.000 φίλαθλοι). Στις αρχές του '90 ο αριθμός εισιτηρίων δεν έπεφτε κάτω από τις 4.000. Τη δεκαετία του '90 λειτούργησε και σύνδεσμος φιλάθλων στην Αθήνα.

## Γνωστοί ποδοσφαιριστές
*  Κώστας Ταράσης
*  Γιάννης Δοντάς
*  Στάθης Τσάντζος
*  Νάσος Γκούβας
*  Δημήτρης Δενδρινός
*  Χρήστος Ψεύτης
*  Αλέκος Σταμουλακάτος
*  Ανδρέας Τσακμακίδης
*  Σάκης Κερανούδης
*  Γιάννης Νταλακούρας
*  Αλέκος Σταμουλακάτος
*  Δημήτριος Μπέης
*  Μάκης Καββάγιας
*  Γιώργος Ντρέλιας
*  Κώστας Τσούξτος
*   Ρολάνδος Ηλιάδης
*  Μίροσλαβ Πέκεζ
*  Νέναντ Γκάιτς
*  Γιουσούφ Αούντου
*  Nίκολα Γκατσέσα

## Διακεκριμένοι προπονητές
*  Γιάννης Κυράστας
*  Ζαχαρίας Πυτιχούτης
*  Γιάννης Παθιακάκης
*  Ανδρέας Μιχαλόπουλος
*  Παντελής Τσάπος
*   Νόνι Λίμα
*  Δημήτρης Καλαϊτζίδης
*  Νίκος Πιάς
*  Δημήτρης Κόλλιας
*  Χρήστος Παπαϊωάννου
*  Αχιλλέας Σαββίδης
*  Δημήτρης Δενδρινός
*  Δημήτρης Γκένας
*  Ζλάτκο Γκρίμποτις
*  Σπασόε Τομάσεβιτς
*  Χρήστος Βασιλείου
*  Βασίλης Ξανθόπουλος

## Σημειώσεις


## Παραπομπές


*
Κατηγορία:Αθλητικοί σύλλογοι Αιτωλοακαρνανίας
Κατηγορία:Ιδρύσεις αθλητικών συλλόγων το 1931
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1931